答蘇子美見寄
作者：韓維
朝代：宋

paragraphs: 暮春遊京洛，適與夫子遘。
衣焦未及展，挈酒且相就。
佳林延凉飈，廣厦蔭清晝。
浩然塵慮醒，坐看天骨秀。
殷勤述平昔，感歎道艱疚。
談辭足端倪，懷抱去蒙覆。
志願始云獲，睽携遽然又。
君舟既南馳，我馬亦東走。
還譙寡儔侶，孤學日以陋。
高風邈難親，離抱曷其救。
得君別後詩，滿紙字騰驟。
汪洋莫知極，精密不可耨。
峻嚴山岳停，奔放江海漏。
伏讀晝夜并，文義僅通透。
有如享太牢，繼以金石侑。
惟君抱雄才，文字乃兼副。
要當被金甲，獨立諸將右。
指揮神武師，爲國縛狂寇。
獻俘天子廷，功以鐘鼎鏤。
勉哉俊其時，此論講已舊。